Sekat

Sekat (Cephalopoda) ta un klase di molusko. E nòmber sientífiko, Cephalopoda, ta derivá for di griego i literalmente ta nifiká "kabes-pia".

Entre e moluskonan, sekat a logra e grado di organisashon di mas altu. Nan tin un bista bon desaroyá, velosidat di reakshon rápido, i ta altamente móbil. Nan ta e úniko grupo di invertebrata ku por landa aktivamente pa periodonan largu, i relativamente rápido.  

 Struktura 
E propulshon ta wòrdu suminstrá pa e hiponóm, un tubo hòl, den forma di un trèktu, di kua e punta smal ta ekstendé pafó di e kokolishi. E hiponóm su forma ta ancha paden i habri den e kavidat di mantel. Esaki ta e espasio entre e kurpa i kubertura di plooi di kueru: e mantel. Ora e sekat kontraé e kavidat di mantel, e entrada ta sera, e preshon por únikamente wòrdu aliviá via e hiponóm. Esaki ta krea un propulshon, ku ta kousa un moveshon lo kontrali. Dor di drai e hiponóm, e animal por kambia su direkshon di moveshon.

Respirashon ta sosodé via dos pa kuater kaikai. Moveshon rítmiko di e mantel ta chupa awa aden i ta saka esaki via e hiponóm. Aparte di moveshon, e hiponóm aki tambe ta wòrdu usá pa spùit enk i sakamentu di desperdisio. Sekat tin un serebro den forma di un renchi ku ta rondoná e tripa. E tripa i órganonan vulnerabel ta situá denter e mantel. E calamari (ingles) hasá i konsumi komo kuminda ta trahá di e mantel. 

Hopi sekat tin un forma di kokolishi. E Nautilus tin un kokolishi kompletamente eksterno; Ammonoidea ekstinto tambe tabatin un kokolishi asina. Mayoria di espesie moderno tin un koklishi interno rondoná pa e mantel. Serka octopus (sekat di ocho brasa) e cocolishi ta masha redusí i ta eksistí komo fragmentonan chikitu, miéntras ku algun espesie no tin kokolishi mes mas.

 Komportashon 

 Téknika di kamuflahe 
E kurpa di sekat ta moli i vulnerabel. P'esei, mayoria espesie ta empleá vários téknika pa kamuflá nan mes òf distraí atakante. E método mas komun ta spùit un nubia di enk, ku ta aparesé den tur sekat, ménos Nautilus i algun espesie di laman profundo.

Ademas, mayoria sekat por kambia di koló. Esaki ta wòrdu alkansá ku yadansa di sèlnan spesialisá den e kueru, yamá krommatofor, kua ta produsí diferente koló depende di e grado di rèkmentu. E sèlnan aki ta permití sekat pa adoptá un variedat di koló i patronchi, loke probablemente tambe ta hunga un ròl den komunikashon.

Sierto sekat, partikularmente espesie den e famia Sepiolidae i vários espesie di laman profundo, ta utilisá bioiluminashon. Esaki ta sosodé via fotofor, unda un reakshon kímiko ta produsí lus. Algun espesie tambe ta warda bakteria bioiluminá den nan kurpa.thumb|Octopus (sekat di ocho brasa) di genero Hapalochlaena kamuflá

Ademas, tin sekatnan, manera octupus, ku por kontraé i deformá nan kueru signifikante ku nan por imitá patronchi di nan ambiente, manera baranka òf tekstura di koral.
 Reprodukshon 
Tur sekat ta reprodusí dor di pone webu. E webunan ta wòrdu fertilisá pa e sperma di e machu, ku por yega na e embra den vários manera. Fertilisashon por sosodé den e ovario, ovidukto, òf pafó di e kurpa. E kantidat di webu produsí pa un embra por varia hopi, di aproksimadamente 30 pa 500 mil.

Den algun espesie, manera zeekát di piedra (Octopus vulgaris), e embra ta kuida e webunan. O. vulgaris ta warda i kuida nan te ora nan brui, i despues muri di kansansio. Otro espesie no ta dunda kuido paternal mes. Sekat hóben ta kompletamente outosufisiente for di momentu ku nan a brui.

Kategoria:molusko